Узыншагъэр хъумэным – гулъытэ нэхъыбэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ щекIуэкIа зэхуэсыр теухуат «Узыншагъэр хъумэн» лъэпкъ проектым къыщыгъэлъэгъуа Iуэхугъуэхэр ди республикэм зэрыщагъэзащIэм.
Видеоконференц щытыкIэм иту къызэрагъэпэща «стIол хъурейм» хэтащ КъБР-м и сымаджэщхэм, поликлиникэхэм, уней медицинэ IуэхущIапIэхэм, «ЩIэин» жылагъуэ зэгухьэныгъэм, ФIэкIыпIэ ЗимыIэ Мединэ СтрахованэмкIэ фондым я унафэщIхэр, Ханты-Мансийск автоном округым и Сургут щIыналъэм и медицинэ IэнатIэм я лIыкIуэхэр, университетым и IэщIагъэлIхэр.
— Нобэрей зэхуэсым и утыку итлъхьэну Iуэхугъуэр жылагъуэм мыхьэнэшхуэ щызиIэхэм ящыщщ. ЦIыхум и узыншагъэр хъумэныр, ар егъэфIэкIуэныр къэралым гулъытэ хэха зыхуищI IэнатIэу зэрыщытыр гурыIуэгъуэщ. Абы тещIыхьа лъэпкъ проектыр щIыпIэхэм гъэзэщIа зэрыщыхъумкIэ зэдэгуэшэнущ Ханты-Мансийск автоном округымрэ Къэбэрдей-Балъкъэр Республикэмрэ я медицинэ IэнатIэхэм я IэщIагъэлIхэр, — жиIащ зэIущIэр къыщызэIуихым «Урысейм и инвестицэхэр» жылагъуэ зэгухьэныгъэм и унафэщIхэм ящыщ Сафиоллин Алексей, Сургут щIыналъэм къипсэлъыкIыу. — КъБР-м щызэтеубла Iуэху зехьэкIэхэм ящыщу нэхъ пэрытхэр ди щIыналъэм къыщыдгъэсэбэпынущ. Апхуэдэуи дэри щыгъуазэ фыхуэтщIынущ проектыр гъащIэм зэрыхэтпщэ щIыкIэхэм.
Видеоконференцыр екIуэкIащ купщIафIэу, упщIэхэмрэ жэуапхэмрэ щыкуэду, Iуэху зехьэкIэ пэрытхэм ятещIыхьа видеороликхэри хэту. КъБКъУ-м проект-инновацэ лэжьыгъэхэмкIэ и проректор Iумэт Мурат фIыщIэ ин яхуищIащ езыхэм къагъэсэбэп мардэхэмкIэ къадэгуэша сургутдэсхэм. Абы зэрыжиIамкIэ, республикэм щыпсэу дэтхэнэми фIагъ лъагэ зиIэ медицинэ дэIэпыкъуныгъэ етыныращ ди щIыналъэм и IэщIагъэлIхэри зэлIалIэр. Сургут щIыналъэм и медицинэ IэнатIэхэр зэрылажьэ щIыкIэхэм тету, ди дежи нэхъ тынш щащIынущ дохутырым и деж зебгъэтхыным, жылагъуэм профилактикэ Iуэхухэр щегъэкIуэкIыным, япэ дэIэпыкъуныгъэ сымаджэм етыным пыщIа къалэнхэр зэфIэгъэкIыныр, нэгъуэщIхэри.
Сафиоллиным наIуэ къищIа Iуэху зехьэкIэфIхэм ящыщу ди республикэм и IэщIагъэлIхэм къыхагъэбелджылыкIащ «Гу дыщэ» программэр. Ар яхуэгъэзащ лышх, гу узыфэхэр зыпкърыт сымаджэхэм. Апхуэдэу гулъытэ хуащIащ Сургут районым и администрацэм инновацэ лэжьыгъэхэмкIэ и къудамэм и пашэ Мельниковэ Еленэ медицинэ IэнатIэм зиужьынымкIэ хьэрычэтыщIэхэр Iуэхум къызэрыришалIэ щIыкIэхэм.
Ди республикэм и ОМС-м и унафэщIым и дэIэпыкъуэгъу Полупановэ Еленэ зэIущIэм хэтахэр щыгъуазэ хуищIащ ди щIыналъэм уней медицинэ IэнатIэхэм зэрызыщаужьым. Ар яфIэхьэлэмэтащ сургутдэсхэм.
ЗэIущIэм хэтахэм жаIащ апхуэдэ щIыналъэ зэхуаку зэпыщIэныгъэхэм Iуэхур зэрырагъэфIакIуэр икIи зэдэлэжьэныгъэм адэкIи зэрыпащэнур къыхагъэщащ.
ЖЫЛАСЭ Маритэ.
